แห่ถอนประกัน4.8หมื่นล้าน
เศรษฐกิจชะลอตัวทำลูกค้ายกเลิกประกันชีวิตขอเงินคืน 4.85 หมื่นล้าน เพิ่มขึ้น 34.78%
23 มี.ค. 2559

เศรษฐกิจชะลอตัวทำลูกค้ายกเลิกประกันชีวิตขอเงินคืน 4.85 หมื่นล้าน เพิ่มขึ้น 34.78% 
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ปี 2558 สถานการณ์การเวนคืนกรมธรรม์ประกันภัย หรือการยกเลิกกรมธรรม์ประกันชีวิตเพื่อเอาเงินคืนยังสูงติดต่อกันเป็นปีที่ 2 มีจำนวนเงินทั้งสิ้น 4.85 หมื่นล้านบาท เพิ่มขึ้น 34.78% แยกเป็นการยกเลิกประกันประเภทสามัญที่จ่ายเบี้ยรายปี 4.37 หมื่นล้านบาท กรมธรรม์ประเภทอุตสาหกรรม หรือจ่ายเบี้ยรายเดือน 2,089.33 ล้านบาท และประกันกลุ่มซึ่งเป็นแบบที่คิดเบี้ยถูกเพราะเน้นจำนวนปริมาณคนซื้อครั้งละมากๆ 2,767.29 ล้านบาท
ขณะที่ปี 2557 มีประชาชนยกเลิกกรมธรรม์ประกันชีวิต เพื่อรับเงินคืนก่อนครบกำหนดเป็นเงิน 3.60 หมื่นล้านบาท เพิ่มขึ้น 25.50% จากปี 2556 ที่มีการยกเลิกกรมธรรม์เพื่อรับเงินคืน 2.87 หมื่นล้านบาท เพิ่มขึ้น 7.71%
ทั้งนี้ หนึ่งในเหตุผลที่มีการยกเลิกกรมธรรม์เพื่อเอาเงินคืน มาจากจำนวนตัวแทนประกันย้ายค่ายบริษัทประกันชีวิตจำนวนมากในปี 2558 ซึ่งเมื่อย้ายบริษัทจะมีการแนะนำให้ลูกค้ายกเลิกกรมธรรม์กับบริษัทเดิม เพื่อไปทำประกันกับบริษัทแห่งใหม่ ทำให้ลูกค้าและบริษัทประกันชีวิตเสียประโยชน์ จนเป็นที่มาของการพยายามที่จะออกกฎเกณฑ์ห้ามตัวแทนประกันชีวิตย้ายบริษัท หากมีการย้ายบริษัทผลประโยชน์จากผลงานที่สะสมไว้ในบริษัทประกันชีวิตรายเดิมจะถูกตัดทิ้งทันที แต่ยังไม่ได้ข้อสรุป เพราะตัวแทนส่วนใหญ่มองว่าไม่เป็นธรรม ซึ่งตัวแทนควรมีสิทธิที่จะย้ายไปทำงานกับบริษัทอื่นได้เหมือนอาชีพอื่นๆ
นอกจากนี้ ยังเป็นผลมาจากภาวะเศรษฐกิจชะลอตัว ทำให้ประชาชนโดยเฉพาะภาคเกษตรกรรมมีรายได้ที่ลดลง จึงตัดสินใจยกเลิกกรมธรรม์เพื่อนำเงินออกไปใช้จ่ายก่อนครบกำหนด และการขายที่ไม่ตรงตามความต้องการ เมื่อมีเงินเหลือในกรมธรรม์จึงขอรับเงินคืน